**Απολογισμός Έκθεσης <Spoudase 2017>**

Το Εργαστήριο Επαγγελματικού Προσανατολισμού και Συμβουλευτικής *<Μιχάλης Κασσωτάκης>* και το Πρόγραμμα Μεταπτυχιακών Σπουδών *<Επαγγελματική Συμβουλευτική και Προσανατολισμός>* της Φιλοσοφικής Σχολής του Τμήματος Φ.Π.Ψ., του Εθνικού και Καποδιστριακού Πανεπιστημίου Αθηνών, συμμετείχαν στην Έκθεση Προπτυχιακών και Μεταπτυχιακών Σπουδών <Spoudase 2017>, που πραγματοποιήθηκε στην Τεχνόπολη στο Γκάζι στις 24 και 25 Ιουνίου 2017. Στο πλαίσιο των κοινωνικών του δράσεων, το Εργαστήριο Επαγγελματικού Προσανατολισμού και Συμβουλευτικής *<Μιχάλης Κασσωτάκης>* παρείχε δωρεάν συμβουλευτικές υπηρεσίες σε συνολικά **362** άτομα, με τη μορφή ατομικών συνεδριών και σε **300** ακόμα άτομα, στο πλαίσιο ενημερωτικής παρουσίασης.

Αναλυτικά, **27 Σύμβουλοι** **Επαγγελματικού Προσανατολισμού**, απόφοιτοι του Προγράμματος Μεταπτυχιακών Σπουδών *<Επαγγελματική Συμβουλευτική και Προσανατολισμός>* της Φιλοσοφικής Σχολής του Τμήματος Φ.Π.Ψ., του Εθνικού και Καποδιστριακού Πανεπιστημίου Αθηνών, πραγματοποίησαν συνεδρίες διάρκειας μίας ώρας περίπου η καθεμία, σε **219 εφήβους και νέους,** οι οποίες περιλάμβαναν διεξαγωγή συνέντευξης με τον ενδιαφερόμενο/την ενδιαφερόμενη και χορήγηση ερωτηματολογίων αξιών και ενδιαφερόντων, επαγγελματικής ανάπτυξης και αυτοαποτελεσματικότητας. Τα αποτελέσματα των προαναφερθέντων ψυχομετρικών εργαλείων απεστάλησαν με τη μορφή γραπτής έκθεσης αξιολόγησης, στα e-mails των ωφελουμένων. Επιπλέον προσφέρθηκαν υπηρεσίες σε **56 ενήλικες,** που αφορούσαν στη σύνταξη βιογραφικού σημειώματος καθώς και συμβουλευτικές υπηρεσίες που σχετίζονταν με τη λήψη επαγγελματικής απόφασης και τη διαμόρφωση πλάνου για την επαγγελματική τους ανάπτυξη και σταδιοδρομία.

Επιπλέον συμπληρώθηκε από **87 άτομα** το ηλεκτρονικό ερωτηματολόγιο ενδιαφερόντων «ΑΡΙΑΔΝΗ». Το Ερωτηματολόγιο Επαγγελματικών Ενδιαφερόντων «ΑΡΙΑΔΝΗ» αποτελεί ένα σύγχρονο, έγκυρο και αξιόπιστο ψυχομετρικό εργαλείο που κατασκευάστηκε στην Ελλάδα για την αξιολόγηση των επαγγελματικών ενδιαφερόντων των μαθητών και είναι αποτέλεσμα πολυετών ερευνών ομάδας επιστημόνων, εξειδικευμένων στην επαγγελματική συμβουλευτική.  Με την ολοκλήρωση του ερωτηματολογίου εστάλη μέσω email στις μαθήτριες και στους μαθητές, αναλυτική έκθεση με σκιαγράφηση των επαγγελματικών τους ενδιαφερόντων και ενδεικτικά επαγγέλματα.

Τέλος στο πλαίσιο της έκθεσης έγινε παρουσίαση, την οποία παρακολούθησαν περίπου **300** άτομα στο Αμφιθέατρο (9,84), από ομάδα Συμβούλων με θέμα :

### <*Διερευνώ τις επαγγελματικές μου προτιμήσεις και αποφασίζω για το μέλλον μου, συμπληρώνοντας σωστά το μηχανογραφικό μου>.*